Document ID: /roh_data/filtered/fineweb-2-filterrobots_roh.jsonl.gz/51782

1 Al pievel ed als chantuns vegnan preschentadas per la votaziun: a. las midadas da la Constituziun federala; b. la participaziun ad organisaziuns per la segirezza collectiva u a cuminanzas supranaziunalas; c. las leschas federalas decleradas sco urgentas che n’han nagina basa constituziunala e che han ina durada da validitad che surpassa in onn; talas leschas federalas ston vegnir preschentadas per la votaziun entaifer in onn suenter l’acceptaziun tras l’Assamblea federala. 2 Al pievel vegnan suttamessas per la votaziun: a. las iniziativas dal pievel per ina revisiun totala da la Constituziun federala; abis. … b. las iniziativas dal pievel per ina revisiun parziala da la Constituziun federala en furma d’ina proposta generala, las qualas èn vegnidas refusadas da l’Assamblea federala; c. la dumonda, sch’i saja da realisar ina revisiun totala da la Constituziun federala, en cas ch’ils dus cussegls n’èn betg da la medema opiniun.